題蒼梧部
作者：陳執中
朝代：宋

paragraphs: 莫訝南方景物疏，爲君聊且話蒼梧。
地傾二面城池壯，江迸三流氣色麄。
山畜火光因政出，石藏牛影爲仙呼。
官廳傳自唐丞相，民頌思從漢大夫。
龍母廟堂神鬼集，鰐魚池近介鱗趨。
朝臺望斷歸岐路，冰井頻窺爽髪膚。
膾美不堪全用鯉，果珍何忍命爲奴。
雲歸上國名終遠，郡带□藩勢未孤。
銅鼓聲浮翻霹靂，桄榔林靜露真珠。
溪平花檻饒桃李，疆壓鶯歌盡鷓鴣。
三足吉祥文上載，獨峰爲盛事元無。
封疆自覺隨時廣，飲食從分過嶺殊。
行伍戢威遵下武，兒童知學樂從儒。
風輕別墅來漁唱，人到閑坊戀酒壚。
服尚鮮華幾兩蜀，市相交易類全吳。
營希賢帥偏栽柳，扇慕良規各製蒲。
春聳門闌多列戟，雪從絃管舞雙奴。
只因談笑評風俗，僭用詩謠和袴襦。
萬里無媒休促蹙，數年從宦弄斯須。
卻憂別後牽吟想，欲寫幽期入畫圖。